সিকান্দার আবু জাফর একজন কবি, নাট্যকার, গীতিকার, সাংবাদিক ও সম্পাদক। তিনি ১৯১৯ সালে বর্তমান সাতক্ষীরা জেলার তালা থানার অন্তর্গত তেঁতুলিয়া গ্রামে জন্মগ্রহণ করেন। ১৯৩৪ সালে ম্যাট্রিক পাস করে তিনি কলকাতায় বঙ্গবাসী কলেজে ভর্তি হন এবং কিছুকাল এ কলেজে পড়াশোনা করেন।  সিকান্দার আবু জাফর ছাত্রজীবনেই সাহিত্যচর্চা শুরু করেন এবং সেই সঙ্গে সাংবাদিকতার প্রতি আকৃষ্ট হন। কাজী নজরুল ইসলাম সম্পাদিত কলকাতার দৈনিক নবযুগ পত্রিকায় সাংবাদিকতার মধ্য দিয়ে তার কর্মজীবন শুরু হয়। ১৯৫০ সালে কলকাতা থেকে ঢাকায় এসে সিকান্দার আবু জাফর রেডিও পাকিস্তানে চাকরি গ্রহণ করেন। ১৯৫৩ সালে দৈনিক ইত্তেফাক-এর সহযোগী সম্পাদক এবং ১৯৫৪ সালে দৈনিক মিল্লাত-এর প্রধান সম্পাদক হিসেবে দায়িত্ব পালন করেন।